AUCT จ่อเปิดประมูลนาฬิกาหรูราคาถูกกว่าตลาด 20-30% วันที่ 3 เม.ย.นี้
AUCT จ่อเปิดงานในวันที่ 3 เม.ย.58 เวลา 12.00 น.เพื่อจัดให้มีการประมูลขายทอดตลาดนาฬิกาหรูและนาฬิกาสะสม รวมทั้งนาฬิกาที่หาซื้อยากในท้องตลาดขึ้น ที่ห้องประมูลพิเศษ อาคารสำนักงานใหญ่ของบริษัท
30 มี.ค. 2558

นายบูรณิศ ยุกตะนันทน์ หัวหน้าสำนักงานกรรมการผู้จัดการ บริษัท สหการประมูลจำกัด จำกัด (มหาชน) หรือ AUCT เปิดเผยว่า ในวันที่ 3 เม.ย.58 เวลา 12.00 น.บริษัทได้จัดให้มีการประมูลขายทอดตลาดนาฬิกาหรูและนาฬิกาสะสม รวมทั้งนาฬิกาที่หาซื้อยากในท้องตลาดขึ้น ที่ห้องประมูลพิเศษ อาคารสำนักงานใหญ่ของบริษัท
โดยจุดเด่นของการประมูลครั้งนี้ คือ การรวบรวมนาฬิกาข้อมือมือสองระดับหรูหราและหาซื้อยากมากกว่า 100 รายการ และนำมาประมูลขายในราคาที่ถูกกว่าท้องตลาดประมาณ 20-30% จึงเป็นโอกาสดีสำหรับผู้ที่กำลังมองหานาฬิกาข้อมือไว้ใช้เองหรือซื้อไว้เพื่อเป็นของสะสม เนื่องจากมีหลากหลายยี่ห้อให้เลือกประมูลซื้อได้ในวันดังกล่าว
สำหรับที่มาของนาฬิกาที่นำมาประมูลซื้อนั้น มีทั้งเจ้าของนำมาประมูลขายเอง และเป็นของบริษัทตัวแทนขายนาฬิกาข้อมือชั้นนำ จึงมั่นใจว่าเป็นสินค้ามีคุณภาพสามารถตรวจสอบที่มาได้ เช่น นาฬิกาสำหรับสุภาพบุรุษยี่ห้อ Rolex Blue submariner ทองคำขาว 18 K ขอบเป็นเซรามิก รุ่น 116619LB สภาพ 95 % ราคาเริ่มต้น 620,000.00 บาท 
ส่วนนาฬิกายี่ห้อ Patek philippe nautilus 5711R ผลิตจากทองชมพูทั้งเรือน เป็นระบบออโต้เมติก สายหนังตัวล็อคเป็นบานพับทำจากทอง 18 K มาพร้อมกล่องและใบการันตี ปี 2008 สภาพ 95% ราคาเริ่มต้น 925,000.00 บาท นาฬิกาท่านชายยี่ห้อ TUDOR ออโต้เมติกโคลโนทาร์ม ระบบจับเวลา หน้าปัดดำ ตัวเรือน และสายทำด้วยสแตนเลสสตีล สภาพ 80% ราคาเริ่มต้น 85,000.00 บาท
นอกจากนี้ ยังมีนาฬิกาสำหรับสุภาพบุรุษและสุภาพสตรียี่ห้อต่าง ๆ เช่น Rolex, Patek, Tudor,  Jaeger, GLASHUTTE จำนวนกว่า 100 รายการ ในราคาเสนอขายเปิดประมูลเริ่มต้นตั้งแต่ 2.5 หมื่นถึง 1 ล้านบาท